ผลศึกษาข้อมูล การฉีดวัคซีนโควิดข้ามชนิด ให้ภูมิคุ้มกันสูงเกือบเท่าการให้แอสตร้าเซนเนก้า 2 เข็ม ในเวลาน้อยกว่าเท่าตัว
ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์ จุฬาลงกรณ์มหาวิทยาลัย กล่าวว่า การกลายพันธุ์ของเชื้อโควิด เป็นธรรมดาของวิวัฒนาการ ซึ่งการกลายพันธุ์ของเชื้อที่เร็วกว่าการพัฒนาวัคซีน จนมาถึงสายพันธุ์แดลต้า(อินเดีย) ขณะนี้ ทำให้วัคซีนทุกตัวที่มียังเป็นรุ่นที่ทำมาจากเชื้อเดิมคืออู่ฮั๋น ประสิทธิภาพวัคซีนเมื่อเจอกับเชื้อใหม่จึงลด ดังนั้นระหว่างรอการพัฒนาวัคซีนรุ่นใหม่ที่จำเพาะกับเชื้อกลายพันธุ์จำเป็นต้องใช้วัคซีนที่มีอยู่ทำให้เกิดประสิทธิภาพในการต้านทานโรคที่สูงขึ้น จากข้อมูลการศึกษาเท่าที่ปรากฎทั่วโลก รวมถึงในประเทศไทย พบว่าวันซีนชนิดเชื้อตาย ซิโนแวค 2 เข็มไม่พอรับมือเชื้อเดลต้า วัคซีนชนิดไวรัลเวกเตอร์ แอสตร้าเซนเนก้า ต้องได้ครบ 2 เข็มจึงจะรับมือได้ แต่เพราะชนิดนี้ฉีดยิ่งห่างภูมิฯยิ่งมาก ต้องห่างมากกว่า 10 สัปดาห์ภูมิฯ จึงจะสูงพอ แต่ระยะห่างเกินไปไม่ทันกับเชื้อเดลต้า จึงเป็นที่มาในการศึกษาหาจุดสมดุลที่จะให้คนไทยมีภูมิคุ้มกันเกิดขึ้นเร็วที่สุดเหมาะสมที่สุด ในขณะที่ไวรัสมีการเปลี่ยนแปลงพันธุกรรมไปมาก การศึกษา ให้ฉีดซิโนแวคก่อน ทำให้เหมือนร่างกายติดเชื้อไปสอนนักรบในร่างกายให้จดจำเชื้อ จากนั้น 3-4 สัปดาห์ ค่อยฉีดแอสตร้าเซนเนก้า ปรากฏว่าระดับภูมิฯ พุ่งสูงกว่าที่คาดไว้ เกือบเท่าการให้แอสตร้าเซนเนก้า 2 เข็ม แต่ใช้เวลาสั้นกว่าเท่าตัว แทนที่จะรอ 12 สัปดาห์ เหลือเพียง 6 สัปดาห์ นอกจากนี้ ยังพบว่าหากเป็นซิโนแวค สลับกับแอสตร้าเซนเนก้า เปอร์เซ็นต์ขัดขวางตัวไวรัสขึ้นไปได้สูง ส่วนเรื่องความปลอดภัยการศึกษาการเบื้องต้น การฉีดสลับในประเทศไทยใช้ชีวิตจริงมีมากกว่า 1,200 คน ที่ถูกบันทึกในหมอพร้อมไม่มีใครที่มีอาการข้างเคียงรุนแรง ดังนั้นข้อมูลนี้เป็นเครื่องยืนยัน ว่าการให้วัคซีนสลับกันมีความปลอดภัยในชีวิตจริง ส่วนข้อมูลการเฝ้าระวังของจุฬาฯ ที่ศึกษาระดับคลินิกคาดจะมีเปิดผลศึกษาได้ปลายปีนี้